1986L0354 — DA — 04.05.1999 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Berigtiget ved:

▼B

RÅDETS DIREKTIV

af 21. juli 1986

om ændring af direktiv 74/63/EØF om fastsættelse af størsteindhold af uønskede stoffer og produkter i foderstoffer, direktiv 77/101/EØF om handel med ublandede foderstoffer og direktiv 79/373/EØF om handel med foderblandinger

(86/354/EØF)

RÅDET FOR DE EUROPÆISKE FÆLLESSKABER HAR —

under henvisning til traktaten om oprettelse af Det europæiske økonomiske Fællesskab, særlig artikel 43 og 100,

under henvisning til forslag fra Kommissionen ( 1 ),

under henvisning til udtalelse fra Europa-Parlamentet ( 2 ),

under henvisning til udtalelse fra Det økonomiske og sociale Udvalg ( 3 ), og

ud fra følgende betragtninger:

Definitionerne på ublandede foderstoffer og på de forskellige typer foderblandinger i direktiv 74/63/EØF ( 4 ), 77/101/EØF ( 5 ) og 79/373/EØF ( 6 ), senest ændret ved henholdsvis direktiv 86/299/EØF ( 7 ), 83/87/EØF ( 8 ) og 82/957/EØF ( 9 ), bør bringes i overensstemmelse med de nye definitioner i Rådets direktiv 84/587/EØF af 29. november 1984 om ændring af direktiv 70/524/EØF om tilsætningsstoffer til foderstoffer ( 10 ); det skal i øvrigt defineres, hvad der forstås ved »mælkeerstatning«;

det bør præciseres, at bestemmelserne i direktiv 74/63/EØF, 77/101/EØF og 79/373/EØF ikke tilsidesætter bestemmelserne i Rådets direktiv 82/471/EØF af 30. juni 1982 om visse produkter, der anvendes i foderstoffer ( 11 );

direktiv 74/63/EØF vedrører uønskede stoffer og produkter i foderstoffer; det størsteindhold, som er fastsat i bilaget til nævnte direktiv, gælder derfor ikke de råvarer, som benyttes til fremstilling af foderblandinger;

reglerne, for så vidt angår fastsættelse af størsteindholdet og begrænsning af forekomsten af visse uønskede stoffer eller produkter i råstofferne, er for tiden forskellige i medlemsstaterne;

overskrider indholdet af disse stoffer og produkter en vis mængde, vil det kunne skade menneskers sundhed, og det er derfor nødvendigt på en hensigtsmæssig og ensartet måde at sikre en forsvarlig anvendelse af disse stoffer og produkter i hele Fællesskabet;

afvigelserne i de nationale lovgivninger medfører i øvrigt alvorlige hindringer for samhandelen inden for Fællesskabet, og det vil være formålstjenligt at vedtage passende foranstaltninger inden for rammerne af direktiv 74/63/EØF;

endvidere bør der foretages en tilpasning af direktiv 77/101/EØF og 79/373/EØF for i højere grad at lette markedsføringen af ublandede foderstoffer og foderblandinger;

begrebet råvarer bør defineres, så anvendelsesområdet for de bestemmelser, der vedrører denne kategori af produkter, som i andre direktiver vedrørende foderstoffer også benævnes »ingredienser«, ligger helt fast;

de påtænkte bestemmelser finder udelukkende anvendelse på råvarer til fremstilling af foderstoffer, der bringes i omsætning som ublandede foderstoffer, som bærestoffer i forblandinger af tilsætningsstoffer eller, efter blanding med andre produkter, som foderblandinger;

for at hindre, at særligt uønskede stoffer forekommer i foderstofferne, må ikke blot råvarernes indhold af sådanne stoffer begrænses til en acceptabel mængde, men retten til at benytte de pågældende råvarer må også udelukkende forbeholdes personer, der har kompetence, anlæg og udstyr til at sikre, at fortyndingsprocesserne finder sted under overholdelse af det størsteindhold, der i direktivet er fastsat for de forskellige typer foderblandinger;

de minimumsbetingelser, der er fastsat i bilag III til Rådets direktiv 70/524/EØF, og som skal opfyldes, for at en person kan optages på en national liste over fabrikanter af foderblandinger, bør også gælde for fabrikanter af foderblandinger, der anvender råvarer med et højere indhold af uønskede stoffer og produkter end det i ublandede foderstoffer tilladte; medlemsstaterne bør dog kunne bestemme, at disse stærkt forurenede råvarer udelukkende må leveres til fabrikanter, der fremstiller foderblandinger med henblik på markedsføring, hvis myndighedernes kontroltjenester ikke på bedrifterne kan kontrollere fabrikanter af foderblandinger, der ligeledes er opdrættere, og som anvender hele deres produktion eller dele deraf til at dække egne behov;

hvad angår visse råvarer, hvis indhold af uønskede stoffer eller produkter ikke er begrænset i bilag II, del A, skal der være mulighed for at fastsætte passende bestemmelser om mærkning, hvis mængden af det uønskede stof eller produkt i råvarerne ligger over det størsteindhold, der er fastsat for de tilsvarende ublandede foderstoffer; en sådan foranstaltning er nødvendig for at hindre, at disse råvarer leveres til opdrættere, og for at oplyse fabrikanterne om det pågældende uønskede stofs eller produkts art og mængde;

medlemsstaterne skal midlertidigt have tilladelse til at opretholde de nationale bestemmelser, som de har truffet vedrørende andre aflatoxinforurenede råvarer end de i bilag II, del A, omhandlede eller vedrørende andre uønskede stoffer eller produkter end aflatoxin, som påvirker råvarernes kvalitet; der skal træffes en fællesskabsafgørelse inden den 3. december 1990, således at der på denne dato foreligger ensartede fællesskabsregler angående forekomsten af uønskede stoffer og produkter i råvarer, der anvendes til fremstilling af foderstoffer;

for at sikre, at foderstofferne er uskadelige, skal der fastsættes regler for forekomsten af uønskede stoffer og produkter, men der skal også søges nye metoder til rensning af råvarerne; på grundlag af de opnåede resultater bør der fastsættes kriterier, som skal opfyldes af de produkter, der underkastes visse rensningsprocesser;

der skal indledes et snævert samarbejde mellem medlemsstaterne og Kommissionen i Den stående Foderstofkomité for at lette gennemførelsen af de påtænkte foranstaltninger og foretage navnlig de ændringer og tilføjelser, der vedrører dels fastsættelsen af størsteindhold og af regler for mærkning i forbindelse med råvarer, som er forurenet med visse uønskede stoffer eller produkter, dels opstillingen af kriterierne for godkendelse af rensede råvarer;

det forekommer nødvendigt at indføre en procedure til underretning af medlemsstaterne om tilfælde, hvor fællesskabsbestemmelserne ikke er blevet overholdt, således at det bliver lettere at kontrollere anvendelsen af direktiv 74/63/EØF;

erfaringerne fra anvendelsen af direktiv 79/373/EØF viser, at mærkningen af foderblandinger i visse tilfælde må forbedres eller suppleres;

der skal navnlig fastsættes krav om angivelse af fabrikantens navn eller firmanavn og adresse, såfremt denne ikke er ansvarlig for de ved mærkningen givne oplysninger; der bør dog tages hensyn til de særlige kontrolordninger, der findes i visse medlemsstater, og disse skal have tilladelse til for så vidt angår foderstoffer, der fremstilles og markedsføres på deres område, at bestemme, at de pågældende oplysninger kan afløses af et officielt kodenummer, som tildeles hver fabrikant —

UDSTEDT FØLGENDE DIREKTIV: